Minimum fire fliser blev kastet efter en ung nordjydes bil, da han passerede Hells Angels på vej hjem fra byen natten til lørdag.

Klokken var omkring fire og nordjyden havde netop kørt en ven hjem fra en bytur, da han kører ad Østergade i Nørresundby forbi Hells Angels' bygning Angels Place. - Lige efter lyskrydset kommer der flere personer frem på begge sider af vejen og kaster det der ligner brosten efter min bil. De rammer fire steder, blandet andet meget tæt på den rude, jeg sidder ved. Så det gav et ordentligt brag, siger manden, der gerne vil være anonym, til TV2/Nord. Bilen har fået alvorlige skrammer og buler på begge sider og føreren fik et chok. Han vurderer, han bare kørte forbi området på et uheldigt tidspunkt. Nordjyllands Politi laver en hærværksrapport på episoden. De har desuden snakket med rockerne, der erkender, de har kastet med fliser. De vil også betale eventuelle skader.